Document ID: 32008D0691

РЕШЕНИЕ НА КОМИСИЯТА
от 14 август 2008 година
за временна дерогация от правилата за произход, предвидени в приложение II към Регламент (ЕО) № 1528/2007 на Съвета, за да се вземе предвид специалната ситуация в Сейшелските острови по отношение на консервираната риба тон
(нотифицирано под номер C(2008) 4344)
(2008/691/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразумения, установяващи или водещи до установяване на споразумения за икономическо партньорство (1), и по специално член 36, параграф 4 от приложение II към него,
като има предвид, че:
(1)
В съответствие с член 36 от приложение II към Регламент (ЕО) № 1528/2007 на 24 април 2008 г. Сейшелските острови поискаха дерогация за период една година от правилата за произход, определени в посоченото приложение, с начало 1 март 2008 г. Искането се отнася за общо годишно количество 4 000 тона консервирана риба тон от позиция по ХС № 1604. Искането е направено, тъй като уловът и доставката на сурова риба тон с произход са намалели в югозападната част на Индийския океан.
(2)
Според предоставената от Сейшелските острови информация уловът на сурова риба тон през 2007 г. е бил много нисък, дори сравнен с нормалните сезонни колебания. Според прогнозите за 2008 г. се предвижда минимално подобрение в сравнение с нивото на улова през 2007 г. Тази необичайна ситуация пречи на Сейшелските острови да спазят правилата за произход, предвидени в приложение II към Регламент (ЕО) № 1528/2007, в рамките на определен период.
(3)
С оглед да се продължи износът от Сейшелските острови към Европейската общност след изтичането на Споразумението за партньорство АКТБ-ЕО (2), следва да бъде предоставена нова дерогация.
(4)
За да се осигури плавният преход от Споразумението за партньорство АКТБ-ЕО към Временното споразумение за икономическо партньорство ИЮАД (Източните и южните африкански държави) - ЕС, следва да бъде предоставена нова дерогация с обратно действие от 1 януари 2008 г.
(5)
Временна дерогация от правилата за произход, предвидени в приложение II към Регламент (ЕО) № 1528/2007, не би причинила сериозна вреда на едно вече установено производство в Общността, като се отчита съответният внос, стига да се спазват определени условия, свързани с количества, наблюдение и продължителност.
(6)
Следователно е оправдано предоставяне на временна дерогация съгласно член 36, параграф 1, буква а) от приложение II към Регламент (ЕО) № 1528/2007.
(7)
Сейшелските острови ще се ползват от автоматична дерогация от правилата за произход по отношение на консервирана риба тон от позиция по ХС № 1604 съгласно член 42, параграф 8 от протокола за произход, приложен към Временното споразумение, с което се установява рамка на Споразумението за икономическо партньорство между източните и южните африкански държави, от една страна, и Европейската общност и нейните държави-членки, от друга (Временно споразумение за партньорство ИЮАД-ЕС), при влизане в сила на посоченото споразумение или по време на неговото временно прилагане.
(8)
В съответствие с член 4, параграф 2 от Регламент (ЕО) № 1528/2007 правилата за произход, определени в приложение II към посочения регламент, и дерогациите от тях ще бъдат заменени с правилата във Временното споразумение за партньорство ИЮАД-ЕС, чието влизане в сила или временно прилагане се предвижда да стане през 2008 г. Ето защо дерогацията не следва да бъде предоставена за искания период, който продължава и след края на 2008 г., а за периода от 1 януари до 31 декември 2008 г.
(9)
В съответствие с член 42, параграф 8 от Протокола за произход, приложен към Временното споразумение за партньорство ИЮАД-ЕС, автоматичната дерогация от правилата за произход се ограничава до годишна квота от 8 000 тона консервирана риба тон за страните основоположници на Временното споразумение за партньорство ИЮАД-ЕС (Коморски острови, Мавриций, Мадагаскар, Сейшелски острови и Зимбабве). Мавриций вече е отправил официално искане за временна дерогация в съответствие с член 36 от приложение II към Регламент (ЕО) № 1528/2007, като се очакват искания и от други страни от региона на ИЮАД, по-специално от Мадагаскар. Би било нецелесъобразно да се предоставят дерогации в съответствие с член 36 от приложение II към Регламент (ЕО) № 1528/2007, които надвишават годишната квота за консервирана риба тон, определена за региона на ИЮАД съгласно Временното споразумение за партньорство ИЮАД-ЕС. Поради това дерогация следва да бъде предоставена не за исканите количества, а за количество от 3 000 тона консервирана риба тон.
(10)
Съответно на Сейшелските острови следва да бъде предоставена дерогация за 3 000 тона консервирана риба тон за периода от 1 януари до 31 декември 2008 г.
(11)
С Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (3) се определят правилата по отношение на управлението на тарифни квоти. С цел да се осигури ефикасно управление, проведено в тясно сътрудничество между органите на Сейшелските острови, митническите органи на Общността и Комисията, посочените правила следва да се прилагат mutatis mutandis спрямо внасяните количества съгласно дерогацията, предоставена с настоящото решение.
(12)
С цел да се разреши по-ефикасно наблюдение на действието на дерогацията, органите на Сейшелските острови следва редовно да съобщават на Комисията данни за издадените сертификати за движение EUR.1.
(13)
Мерките, предвидени в настоящото решение, са в съответствие със становището на Комитета по Митническия кодекс,
ПРИЕ НАСТОЯЩОТО РЕШЕНИЕ:
Член 1
Чрез дерогация от приложение II към Регламент (ЕО) № 1528/2007 и в съответствие с член 36, параграф 1, буква а) от посоченото приложение консервираната риба тон от позиция по ХС № 1604, произведена от материали без произход, се смята за продукт с произход от Сейшелските острови съгласно условията, определени в членове 2-6 от настоящото решение.
Член 2
Предвидената в член 1 дерогация се прилага за продуктите и количествата, посочени в приложението, които са декларирани за свободно обращение в Общността през периода от 1 януари 2008 г. до 31 декември 2008 г. и са от Сейшелските острови.
Член 3
Количествата, определени в приложението към настоящото решение, се управляват в съответствие с членове 308а, 308б и 308в от Регламент (ЕИО) № 2454/93.
Член 4
Митническите органи на Сейшелските острови предприемат необходимите мерки за извършване на количествени проверки при износ на продуктите, посочени в член 1.
За целта всички сертификати за движение EUR.1, издадени във връзка с посочените продукти, следва да съдържат позоваване на настоящото решение. Компетентните органи на Сейшелските острови изпращат до Комисията на всяко тримесечие справка за количествата, по отношение на които са издадени сертификати за движение EUR.1 по силата настоящото решение, както и серийните номера на споменатите сертификати.
Член 5
Клетка 7 от сертификатите за движение EUR.1, издадени съгласно настоящото решение, съдържа следното:
„Derogation - Decision 2008/691/ЕC“.
Член 6
Настоящото решение се прилага от 1 януари 2008 година.
То се прилага до момента, в който правилата за произход, определени в приложение II към Регламент (ЕО) № 1528/2007, бъдат заменени от правилата, съдържащи се в приложението към което и да е споразумение със Сейшелските острови, когато такова споразумение се прилага временно или влиза в сила, което от двете настъпи по-рано, но във всички случаи не по-късно от 31 декември 2008 г.
Член 7
Адресати на настоящото решение са държавите-членки.
Съставено в Брюксел на 14 август 2008 година.

Labels: 17
3
6
18
15